Diari Oficial de la Generalitat Valenciana


Sumari del DOGV 6369, del 05-10-2010 (2010/10402)

RESOLUCIÓ de 20 de setembre de 2010, del conseller de Sanitat de la Generalitat Valenciana, per la qual s'autoritza a la Conselleria de Salut del Govern de la Rioja l'ús de l'aplicació informàtica per al servici de seguretat alimentària denominada Sistema d'Informació per al Servici de Seguretat Alimentària, ISSA.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6369

Data del DOGV
:   05-10-2010

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2010/10390


Data del document
:   20-09-2010

Organisme emissor
:   Conselleria de Sanitat

Tipus de document
:   Resolució

Descriptors 

:   * establiment hospitalari

RESOLUCIÓ de 20 de setembre de 2010, del conseller de Sanitat de la Generalitat Valenciana, per la qual s'autoritza a la Conselleria de Salut del Govern de la Rioja l'ús de l'aplicació informàtica per al servici de seguretat alimentària denominada Sistema d'Informació per al Servici de Seguretat Alimentària, ISSA. [2010/10087]  
Antecedents i fonaments  
1. La Conselleria de Sanitat de la Generalitat, a través de la Direcció General de Salut Pública, posseïx una aplicació informàtica per al servici de seguretat alimentària denominada Sistema d'Informació per al Servici de Seguretat Alimentària, ISSA (d'ara en avant, «l'aplicació»). Esta aplicació, desenvolupada a mesura de les necessitats i requeriments de la Direcció General de Salut Pública, va ser adquirida per esta el 2002 amb el pagament previ d'un preu de 425.000 € per mitjà d'un contracte de servicis, dels previstos en la legislació sobre contractació administrativa. L'aplicació ha sigut posteriorment desenvolupada per la Conselleria de Sanitat per mitjà de quatre nous contractes de servicis, que van suposar el desembossament total de 1.648.421 €.  
2. La Generalitat posseïx, amb caràcter exclusiu, el dret de propietat intel·lectual de l'aplicació. Este dret incorporal té la consideració de bé patrimonial, d'acord amb el que preveu l'article 6.2.c) de la Llei 14/2003, de 10 d'abril, de Patrimoni de la Generalitat. La Generalitat, com a titular del dret de propietat intel·lectual de l'aplicació, i per mitjà de l'òrgan de contractació corresponent, pot autoritzar-ne l'ús a altres organismes o entitats pertanyents al sector públic a què es referix l'article 3.1 de la Llei 30/2007, de 30 d'octubre, de Contractes del Sector Públic, amb base en el que disposa l'article 277 de l'esmentada llei. La Conselleria de Salut del Govern de la Rioja és una de les entitats a què l'òrgan de contractació corresponent de la Generalitat pot autoritzar l'ús de l'aplicació i ha manifestat per mitjà d'escrit remés amb data 1 de juny de 2010 el seu interés per la utilització de l'aplicació.  
Per una altra banda, l'article 10.2 de la Llei 14/2003, de 10 d'abril, de Patrimoni de la Generalitat, encomana a les conselleries que tinguen adscrits els béns patrimonials les facultats d'administració d'estos béns.  
Basant-se en tot això anterior i per mitjà de la present resolució s'autoritza a la Conselleria de Salut del Govern de la Rioja l'ús exclusiu de l'aplicació en l'àmbit territorial de la Comunitat Autònoma de la Rioja i pels professionals del servici de seguretat alimentària del Govern de la Rioja. Este ús quedarà subjecte a les condicions següents.  
Condicions  
Primera. L'autorització d'ús, així com l'entrega de la còpia del codi font de l'aplicació, no constituïx en cap cas cessió de drets de propietat intel·lectual de l'aplicació que, en la seua versió actual, pertanyerà en ple domini a la Generalitat Valenciana. Esta autorització no impedirà l'atorgament d'altres autoritzacions d'ús que pogueren ser atorgades a altres organismes o entitats pertanyents al sector públic, distintes del Govern de la Rioja. Els drets d'esta autorització d'ús de l'aplicació que la Generalitat Valenciana atorga al Govern de la Rioja no podran ser objecte de llicència, cessió o comercialització per part d'este a cap persona física o jurídica, pública o privada, sense el previ consentiment exprés de la Generalitat Valenciana.  
Segona. La Conselleria de Salut del Govern de la Rioja abonarà a la Conselleria de Sanitat de la Generalitat Valenciana la quantitat de setanta mil euros (70.000 €) per mitjà de transferència bancària al compte 2100 4727 50 0089842870 de la caixa d'estalvis la Caixa a nom del Centre Superior d'Investigació en Salut Pública de la Generalitat Valenciana; en un únic pagament a realitzar abans del 31 de desembre de 2010.  
La Generalitat, després de la presentació del document acreditatiu del pagament corresponent, entregarà les còpies del codi font de l'aplicació i de la documentació funcional i tècnica de la versió actual de l'aplicació que la Direcció General de Salut Pública posseïsca. Esta entrega es realitzarà en un termini màxim de 15 dies després de la presentació del corresponent document acreditatiu del pagament.  
No obstant el que disposa l'apartat anterior, la Generalitat pot acordar l'entrega de les còpies del codi font de l'aplicació i de la seua documentació tècnica i funcional, amb caràcter anticipat al pagament de la contraprestació pactada, després de la presentació, per part de la Conselleria de Salut del Govern de la Rioja, del document comptable que acredite la comptabilització de l'orde de pagament corresponent.  
Tercera. La Conselleria de Salut del Govern de la Rioja podrà desenvolupar l'aplicació. En eixe cas, la propietat intel·lectual dels desenvolupaments o evolucions futures de l'aplicació pertanyerà exclusivament a la Conselleria de Salut del Govern de la Rioja. La Conselleria de Salut del Govern de la Rioja i la Conselleria de Sanitat de la Generalitat Valenciana posseiran el dret recíproc de sol·licitar i rebre una autorització d'ús dels desenvolupaments efectuats. Este dret a l'autorització d'ús tindrà el contingut i efectes previstos en els apartats primer i segon d'esta resolució. Les condicions econòmiques que regiran tal autorització seran fixades d'acord comú.  
Quarta. La Conselleria de Salut del Govern de la Rioja es compromet que les tasques de gestió, manteniment i desenvolupament de l'aplicació siguen realitzades, exclusivament, pels que acrediten una àmplia experiència prèvia en la construcció i desenvolupament d'aplicacions o ferramentes informàtiques multicapa en matèria de vigilància epidemiològica o microbiològica.   
Sense perjuí del que establix l'apartat anterior, la Conselleria de Salut del Govern de la Rioja i la Conselleria de Sanitat de la Generalitat Valenciana podran realitzar conjuntament nous desenvolupaments de l'aplicació. La propietat intel·lectual dels nous desenvolupaments executats a l'empara del que preveu el present apartat serà compartida entre ambdós parts i cap de les parts podrà llicenciar-los, cedir-los o comercialitzar-los a terceres parts sense el consentiment previ de l'altra part.  
Quinta. La Conselleria de Salut del Govern de la Rioja podrà demanar a la Conselleria de Sanitat tota la informació i assessorament que resulten necessaris per al disseny i construcció dels seus propis desenvolupaments, sense perjuí del rescabalament d'este servici, quan siga aplicable.  
Sexta. La Conselleria de Salut del Govern de la Rioja comunicarà, quan tinga coneixement d'això, els errors de funcionament que detecten en l'aplicació i entregarà gratuïtament els objectes d'aplicació i els codis font corresponents a les correccions efectuades.  
Sèptima. Esta autorització d'ús estarà vigent durant un període de cinc anys a comptar des del dia de la notificació. Finalitzat este termini, a petició de la Conselleria de Salut del Govern de la Rioja podrà prorrogar-se, per un període addicional que podrà ser com a màxim d'altres cinc anys, el qual, quan acabe, extingirà la relació jurídica, sense necessitat que siga expressament declarada per la Conselleria de Sanitat.   
Esta resolució posa fi a la via administrativa i en contra es pot interposar recurs contenciós administratiu, en els termes de la Llei 29/1998, de 13 de juliol, reguladora de la Jurisdicció Contenciosa Administrativa.  
València, 20 de setembre de 2010.- El conseller de Sanitat: Manuel Cervera Taulet.